قصر أيت بن حدو

قصر آيت بن حدو ولا قصبة آيت بن حدو هو ݣصر و موقع أركيولوجي كاين ف جماعة آيت زينب، إقليم وارزازات ف لمغريب. هاد لݣصر هو من أهم لمعاليم التاريخية و التقافية د إقليم وارزازات و هو مصنّف ف لّيستا د تراث لعالمي د ليونيسكو من 1987.

لݣصر د آيت بن حدو ميتال ديال لهندسة لمعمارية التقليدية ف لمجال لقبل صحراوي، ب حيت هو تجمّع ديال بنايات كاتّستغل ب شكل جماعي و دايرين بيها تحصينات دفاعية.

 تاريخ 
واخّا لݣصر، ب شّكل ديالو لحالي غادي يكون ف لغالب تّبنا ف لقرن 17، لبلاصة لّي كاين فيها كانت من لقديم فيها نشاط بشري، بحيت كانت من أهم لحطّات ديال لݣافلات التّيجارية لّي كاتربط بين مرّاكش و بلاد السودان و لّي كانت كاتدوز على واد درعة و التيزي د تلويت.

 لموقع 
لݣصر د آيت بن حدّو جا ف لوطيات لجنوبيين د جّبال د لأطلس لكبير.

 لهندسة لمعمارية 

بحال أي ݣصر مغريبي د لمنطقة د درعة تافيلالت، آيت حدّو مكوّن من مجموعة د دّيور لمبنية ب الطّين و مزاحمة بيناتها و لّي لعلو ديالها غادي كايكبر من برّا ل لمركز ديال لݣصر، باش تعطيه شكل ديال كدية ولا جبل صغير. هاد لهندسة عندها دور دفاعي.

لݣصر محمي ب سوار عاليين فيهوم بروج ف رّكاني ديالهوم.

لݣصر فيه مرافق مشروكة بحال الجّامع، ساحة، رحبة ديال الزّرع، فندق و مخزن د زّرع (إݣودار) ف وسط الدّوار و لّي هو أعلى بناية ف لݣصر.

فيه جوج روضات، وحدة ل لمسلمين و تّانية د ليهود.

لݣصر د آيت بن حدو فيه ضريح ديال السيد سيدي علي أوعامر.

 لحضور التقافي 
ݣصر آيت بن حدو تخدّم ف بزّاف د لمرّات ستوديو سينيمائي طبيعي ل عدد كبير من لأعمال السّينيمائية و التّلفزيونية لعالمية. لهتيمام د السينيمائيين ب لموقع بدا من عوام 1940:

 أفلام 

 لورنس الدزيرة لعربية (Lawrence of Arabia) - إخراج ديڤيد لين ف 1962.
 دجيمس بونض - الضواو لحيين د النهار (The Living Daylights) - إخراج دجون ݣلين ف 1987.
 لموميا (The Mummy) - إخراج ستيفن سومرز ف 1999.
 ݣلادياتور (Gladiator) - إخراج ريدلي سكوت ف 2000.
 لمملكة د السما (Kingdom of Heaven) - إخراج ريدلي سكوت ف 2005.
 لإسكندر (Alexandre)- إخراج أوليڤر ستون ف 2005.
 لأمير د فارس: الرّمال د الزّمان (Prince of Persia: The Sands of Time) - إخراج مايك نيوويل (2010).

 مسلسلات و أفلام د تلفازا 

 لمسيح د الناصرة (Jesus of Nazareth) - مسلسل صغير خرجو فرانكو زيفيريلّي ف 1977.
 اللعب د لعروش (Game of Thrones) - مسلسل نتجاتو HBO بين 2011 و 2019.

 مصادر 

 شوف تا 
 قصبة تاوريرت


تصنيف:معلمة مصنفة تراث عالمي
تصنيف:معلمة ف جهة درعة تافيلالت
تصنيف:دوار ف لمغريب
تصنيف:جهة درعة تافيلالت
تصنيف:موقع أتاري ف لمغريب
تصنيف:مقالات فيها مصدر و 3000 بايت
تصنيف:بلايص مسكونين ف إقليم وارزازات
تصنيف:مواقع ديال الترات لعالمي ف لمغريب
تصنيف:قصر (بني صحراوي)